
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
doamnei Ida Jarcsek-Gaza


Având în vedere Referatul de aprobare a proiectului de hotărâre cu nr.TMI2023 – 015743 / 13.12.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara doamnei Ida Jarcsek-Gaza, 
Având ȋn vedere scrisoarea de susținere a propunerii de acordare a titlului de cetățean de onoare al Municipiului Timișoara doamnei Ida Jarcsek-Gaza, ȋnaintată domnului primar Dominic Fritz de către Teatrul German de Stat Timișoara, prin persoana domnului manager Lucian Vărșăndan și doamnei Andrea Wolfer, șef Serviciu dramaturgie și organizare spectacole, nr. MTM2023-028443 din 13.12.2023;

În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:

Doamna Ida Jarcsek-Gaza este una din marile personalități ale teatrului din România și ȋn mod deosebit, numele său având o puternică rezonanță pentru tradiția culturii germane la Timișoara. Născută în 1947 la Timișoara, Gaza Ida-Reghina a ȋmbrățișat actoria printr-un neașteptat joc al sorții, inițial dorindu-și o carieră ȋn medicină. A descoperit magia actoriei ȋn timpul studenției și, după ce a absolvit secția germană de dramaturgie a Academiei de Teatru și Film din București, a lucrat ca actriță la Teatrul German de Stat Timișoara. Aparținea celei de a doua generații de absolvenți ai secției germane din cadrul IATC, evoluând alături de colegii din prima generație: Ildiko Jarcsek Zamfirescu (care ȋi este soră), Niky Wolcz și Wolfgang Ernst, dar și de membrii consacrați din colectivul teatrului, precum Irmgard și Rudolf Schati, Margot Göttlinger, Ottmar Strasser, Ernst Strauss sau Karl-Fritz Eitel, compozitorul Richard Oschanitzky și scenograful Gustav Binder. 
De-a lungul carierei sale, a lucrat cu numeroși regizori, printre care Otto Lang, Clemens Bechtel, Răzvan Mazilu, Carmen Lidia Vidu, Volker Schmidt și Yuri Kordonsky. A interpretat numeroase roluri, printre care Gretchen în "Urfaust" de Johann Wolfgang von Goethe, Yvette în "Mutter Courage (Anna Fierling și copiii ei)" de Bertolt Brecht, Bernarda Alba în "Casa Bernardei Alba" de Federico García Lorca, Winnie în "Happy Days" de Samuel Beckett, Mary Tyrone în "Lungul drum al zilei către noapte" de Eugene O'Neill sau Firs în "Livada de vișini" de Anton P. Cehov. 
A jucat şi în două filme: Im Kreis der Iris (regia Peter Patzak / Austria, 1992) şi Două surori (regia Adrian Drăguşin, Televiziunea Română, 1998).
De-a lungul carierei a fost distinsă cu mai multe premii: Premiul de Interpretare la Festivalul de Teatru Scurt de la Oradea pentru rolul din Der Mann als Hund, de Osvaldo Dragun – în 1981, Premiul de Interpretare la Festivalul de Teatru Scurt de la Oradea pentru rolurile sale din Cuvântări nerostite ale unor femei nestăpânite, de Christine Brückner – 1991, Premiul de Interpretare la Festivalul de Monodramă de la Bacău pentru rolul din Mereu aceeaşi Medeea (Medeea Maghiară) de Göncz Arpád – 1992,  Premiul de Interpretare la Festivalul Internaţional al Teatrelor de Studio Oradea pentru rolul Winnie, din Zile fericite, de Samuel Beckett – 1999, Diploma şi Medalia de Onoare „Stefan Jäger”, pentru merite deosebite în promovarea teatrului de limbă germană din România – 2000, Diploma de Onoare a Consiliului Judeţean Timiş pentru merite deosebite în cultura timişeană – 2002, iar în 2016, a fost nominalizată la premiile UNITER la categoria Cea mai bună actriță într-un rol secundar.
A evoluat în numeroase turnee în Germania, Polonia şi Ungaria. Până în septembrie 2003, Ida Jarcsek-Gaza a fost şefa Secţiei de Actorie în limba germană a Facultăţii de Muzică din cadrul Universității de Vest din Timişoara, iar din 2003 până în 2007 a fost directorul Teatrului German de Stat Timişoara (TGST), perioadă în care teatrul a produs numeroase spectacole care au întrunit deopotrivă sufragiile publicului și ale criticii, precum Regele Cymbelin, Chip de foc, Scaunele, Opera de trei parale sau Judecata. Potrivit TGST, accentul directoratului său a fost pus pe promovarea dramaturgiei contemporane, dezvoltarea relaţiilor de colaborare cu creatori şi instituţii din spaţiul de expresie germană, precum şi pe sporirea vizibilităţii pe plan naţional. Teatrul a întreprins numeroase turnee în Capitală, precum şi în zone ale ţării cu populaţie de expresie germană, dar şi în Germania, Ungaria, Austria şi Croaţia. De asemenea, teatrul a fost prezent la importante festivaluri de profil, precum Festivalul Internațional de Teatru de la Sibiu, Festivalul Național de Teatru sau Festivalul International „Shakespeare” de la Craiova.
Din 2003 până în 2007, a fost director artistic al TGST, acordând o atenție deosebită dramaturgiei noi și dezvoltării contactelor cu instituții și artiști din zona de limbă germană din interiorul țării. În cadrul ediției din 2023 a premiilor Uniunii Teatrale din România (UNITER), actrița Ida Jarcsek-Gaza a fost distinsă cu Premiul pentru întreaga activitate.

Având în vedere cariera excepțională a doamnei Ida Jarcsek-Gaza și meritele sale incontestabil recunoscute, invocăm prevederile legale expuse în prezentul raport și apreciem că proiectul de hotărâre privind conferirea Titlului de Cetăţean de Onoare al Municipiului Timişoara doamnei Ida Jarcsek-Gaza  îndeplineşte condiţiile pentru a fi supus dezbaterii şi aprobării plenului Consiliului Local.


Direcția Relații Comunitare
Director executiv
Daniela TULEU



Serviciul Cooperare Internațională, Interculturală și Economică
Șef serviciu
Diana DONAWELL



Ȋntocmit 					
consilier 
Mihai Negruțiu	
FO53-01,Ver.2

